
Magyarországon elpusztult denevérek veszettség vírusainak vizsgálata, Lyssavírus passzív monitoring

A denevérek számos olyan vírus hordozói, amelyek bennük nem okoznak betegséget, de más állatokra és emberekre is átterjedhetnek, ahol súlyos – esetenként halálos – fertőzéseket idézhetnek elő. A legismertebb denevérekkel kapcsolatos vírusok közé tartoznak a koronavírusok, a paramyxovírusok, a filovírusok és veszettségvírusok is. A veszettségvírus, amely a Lyssavírus nemzetség legismertebb képviselője, világszerte jelentős közegészségügyi fenyegetést jelent, hiszen az emberi fertőzések közel 100%-os halálozási aránnyal járnak. Európában, így Magyarországon is, a denevérek körében leggyakrabban előforduló Lyssavírus a European Bat Lyssavirus-1 (EBLV-1).

Kutatásunk célja egy passzív monitoring rendszer kiépítése volt a denevérekben előforduló vírusok vizsgálatára Magyarországon, különös tekintettel a Lyssavírusokra. Emellett igyekeztünk szorosabb együttműködést kialakítani más kutatóhelyekkel és állatorvosi klinikákkal, hogy támogassuk a „One Health” megközelítést, amely az emberi, állati és környezeti egészséget együttesen vizsgálja.

Programunk keretében 2018 és 2023 között 11 denevérfaj, összesen 85 egyedét vizsgáltuk meg. A kutatásba elhullott vagy sérült/beteg denevérek kerültek, amelyek a gondos ápolás ellenére elpusztultak. A boncolást követően, a virális RNS kivonása az agymintából történt, majd egy speciális PCR technikával (pan-Lyssa nested-RT-PCR) szaporítottuk fel a vírus örökítőanyagát. A vizsgálatok során két pozitív mintát azonosítottunk, amelyek közönséges késeidenevérektől (Eptesicus serotinus) származtak. A pozitív minták teljes genomját virális dúsítást követően Illumina platformon szekvenáltuk. A filogenetikai elemzés alapján mindkét minta az EBLV-1a filogenetikai klaszterbe tartozik.

Eredményeink igazolták, hogy az EBLV-1 továbbra is jelen van Magyarországon a közönséges késeidenevérek körében. Kutatásunk kiemeli a passzív monitorozás előnyeit a vírusos zoonózisok és veszélyeztetett denevérfajok vizsgálatában. Mivel nincs szervezett vakcinázási program denevérek számára, kiemeltük az állatokkal való érintkezés esetén az elővigyázatosságot, valamint a védőeszközök és a szaktudás alkalmazását. Hangsúlyozni kívántuk a kutatóintézetek és közösségi hálózatok együttműködésének fontosságát az értékes adatok gyűjtésében, amely kulcsfontosságú a jövőbeni járványkitörések megelőzése és kezelése érdekében.



